CELEX: 32020D2214
Language: el
Date: 2020-12-22 00:00:00
Title: Εκτελεστική απόφαση (EE) 2020/2214 της Επιτροπής της 22ης Δεκεμβρίου 2020 για την τροποποίηση του παραρτήματος I της εκτελεστικής απόφασης 2012/137/ΕΕ όσον αφορά την καταχώριση για το Ηνωμένο Βασίλειο στον κατάλογο τρίτων χωρών ή τμημάτων τους από τα οποία επιτρέπεται η εισαγωγή σπέρματος χοίρων στην Ένωση [κοινοποιηθείσα υπό τον αριθμό C(2020) 9551] (Κείμενο που παρουσιάζει ενδιαφέρον για τον ΕΟΧ)

28.12.2020   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 438/51
               
            
         ΕΚΤΕΛΕΣΤΙΚΗ ΑΠΟΦΑΣΗ (EE) 2020/2214 ΤΗΣ ΕΠΙΤΡΟΠΗΣ
         της 22ης Δεκεμβρίου 2020
         για την τροποποίηση του παραρτήματος I της εκτελεστικής απόφασης 2012/137/ΕΕ όσον αφορά την καταχώριση για το Ηνωμένο Βασίλειο στον κατάλογο τρίτων χωρών ή τμημάτων τους από τα οποία επιτρέπεται η εισαγωγή σπέρματος χοίρων στην Ένωση
         
            
               [κοινοποιηθείσα υπό τον αριθμό C(2020) 9551]
            
         
         (Κείμενο που παρουσιάζει ενδιαφέρον για τον ΕΟΧ)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη την οδηγία 90/429/ΕΟΚ του Συμβουλίου, της 26ης Ιουνίου 1990, για τον καθορισμό των απαιτήσεων υγειονομικού ελέγχου που ισχύουν στο ενδοκοινοτικό εμπόριο και στις εισαγωγές σπέρματος χοίρων (1), και ιδίως το άρθρο 7 παράγραφος 1, το άρθρο 9 παράγραφοι 2 και 3 και το άρθρο 10 παράγραφος 2,
         Εκτιμώντας τα ακόλουθα:
         
                     (1)
                  
                  
                     Η εκτελεστική απόφαση 2012/137/ΕΕ της Επιτροπής (2) καθορίζει τους όρους που διέπουν την εισαγωγή παρτίδων σπέρματος χοίρων στην Ένωση. Ειδικότερα, στο παράρτημα Ι της εν λόγω εκτελεστικής απόφασης παρατίθενται οι τρίτες χώρες ή τα τμήματά τους από τα οποία τα κράτη μέλη πρέπει να επιτρέπουν τις εισαγωγές σπέρματος χοίρων στην Ένωση.
                  
               
                     (2)
                  
                  
                     Το Ηνωμένο Βασίλειο έχει παράσχει τις αναγκαίες εγγυήσεις που απαιτούνται από την εκτελεστική απόφαση 2012/137/ΕΕ προκειμένου το Ηνωμένο Βασίλειο να περιληφθεί στο παράρτημα I της εν λόγω εκτελεστικής απόφασης μετά τη λήξη της μεταβατικής περιόδου που προβλέπεται στη συμφωνία για την αποχώρηση του Ηνωμένου Βασιλείου της Μεγάλης Βρετανίας και της Βόρειας Ιρλανδίας από την Ευρωπαϊκή Ένωση και την Ευρωπαϊκή Κοινότητα Ατομικής Ενέργειας (στο εξής: συμφωνία αποχώρησης), με την επιφύλαξη της εφαρμογής του ενωσιακού δικαίου ως προς το Ηνωμένο Βασίλειο και εντός αυτού σε σχέση με τη Βόρεια Ιρλανδία σύμφωνα με το άρθρο 5 παράγραφος 4 του πρωτοκόλλου για τις Ιρλανδία / Βόρεια Ιρλανδία της συμφωνίας αποχώρησης, σε συνδυασμό με το παράρτημα 2 του εν λόγω πρωτοκόλλου. Λαμβανομένων υπόψη των εγγυήσεων που παρασχέθηκαν από το Ηνωμένο Βασίλειο, η εν λόγω τρίτη χώρα θα πρέπει να περιληφθεί στο παράρτημα I της εκτελεστικής απόφασης 2012/137/ΕΕ.
                  
               
                     (3)
                  
                  
                     Συνεπώς, το παράρτημα I της εκτελεστικής απόφασης 2012/137/ΕΕ θα πρέπει να τροποποιηθεί αναλόγως.
                  
               
                     (4)
                  
                  
                     Δεδομένου ότι η μεταβατική περίοδος που προβλέπεται στη συμφωνία αποχώρησης λήγει στις 31 Δεκεμβρίου 2020, η παρούσα απόφαση θα πρέπει να εφαρμοστεί από την 1η Ιανουαρίου 2021.
                  
               
                     (5)
                  
                  
                     Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής φυτών, ζώων, τροφίμων και ζωοτροφών,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Το παράρτημα I της εκτελεστικής απόφασης 2012/137/ΕΕ τροποποιείται σύμφωνα με το παράρτημα της παρούσας απόφασης.
         
         
            Άρθρο 2
            Η παρούσα απόφαση εφαρμόζεται από την 1η Ιανουαρίου 2021.
         
         
            Άρθρο 3
            Η παρούσα απόφαση απευθύνεται στα κράτη μέλη.
         
         
            Βρυξέλλες, 22 Δεκεμβρίου 2020.
            
               
                  Για την Επιτροπή
               
               Stella KYRIAKIDES
               
                  Μέλος της Επιτροπής
               
            
         
         
            (1)  ΕΕ L 224 της 18.8.1990, σ. 62.
         
            (2)  Εκτελεστική απόφαση 2012/137/ΕΕ της Επιτροπής, της 1ης Μαρτίου 2012, σχετικά με τις εισαγωγές σπέρματος χοίρων στην Ένωση (ΕΕ L 64 της 3.3.2012, σ. 29).
      
      
         
            ΠΑΡΑΡΤΗΜΑ
            Στο παράρτημα I της εκτελεστικής απόφασης 2012/137/ΕΕ, προστίθεται η ακόλουθη καταχώριση μετά την καταχώριση για την Ελβετία:
            
               
                           «GB
                        
                        
                           Ηνωμένο Βασίλειο (*1)
                           
                        
                        
                            
                        
                     
            
               (*1)  Σύμφωνα με τη συμφωνία για την αποχώρηση του Ηνωμένου Βασιλείου της Μεγάλης Βρετανίας και της Βόρειας Ιρλανδίας από την Ευρωπαϊκή Ένωση και την Ευρωπαϊκή Κοινότητα Ατομικής Ενέργειας, και ιδίως το άρθρο 5 παράγραφος 4 του πρωτοκόλλου για τις Ιρλανδία / Βόρεια Ιρλανδία, σε συνδυασμό με το παράρτημα 2 του εν λόγω πρωτοκόλλου, για τους σκοπούς του παρόντος παραρτήματος οι αναφορές στο Ηνωμένο Βασίλειο δεν περιλαμβάνουν τη Βόρεια Ιρλανδία.».